Kommissionens forordning (EF) nr. 1484/2003

af 21. august 2003

om ændring af bilag III B og VI til forordning (EF) nr. 517/94 for så vidt angår kontingenter for Serbien og Montenegro

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel(1), senest ændret ved Kommissionens forordning (EF) nr. 1309/2002(2), særlig artikel 5, stk. 2, sammenholdt med artikel 25, stk. 4, og

ud fra følgende betragtninger:

(1) Forordning (EF) nr. 517/94 fastsætter de årlige kvantitative lofter for visse tekstilvarer med oprindelse i Serbien og Montenegro(3).

(2) Serbien og Montenegro befinder sig i øjeblikket i en kritisk fase i sin reformproces. Det er særlig vigtigt på dette stadium at støtte denne stats politiske og økonomiske reformer og at holde landet på det rette spor i Den Europæiske Unions stabiliserings- og associeringsproces.

(3) Det Europæiske Råd tilbød på sit møde den 20. og 21. marts 2003 Serbien og Montenegros nye ledelse EU's fulde støtte til gennemførelsen af de nødvendige reformer, som kan åbne mulighed for en yderligere tilnærmelse til europæiske strukturer, navnlig EU, og opfordrede den højtstående repræsentant og Kommissionen til at stille forslag til konkrete skridt i den retning.

(4) Bedre handelsmuligheder for Serbien og Montenegro på områder, hvor landet har komparative fordele, er af stor betydning for en underbygning af landets økonomiske og politiske reformer og for en yderligere integration i europæiske strukturer.

(5) Det er derfor vigtigt at forbedre markedsadgangen specifikt for tekstilvarer og at nyvurdere de i øjeblikket gældende kontingenter for indførsel af tekstilvarer med oprindelse i Serbien og Montenegro. Denne yderligere forbedring afspejler EU's stærke engagement i almindelighed i en vidtgående handelsliberalisering med landene på Vestbalkan som omhandlet i Rådets forordning (EF) nr. 2007/2000(4), senest ændret ved forordning (EF) nr. 607/2003(5).

(6) Den foreslåede forhøjelse indgår i den generelle proces for fremme af tættere forbindelser med Serbien og Montenegro, som omfatter indledning af forhandlinger om en tekstilaftale med Serbien og Montenegro med henblik på bilateral liberalisering.

(7) Yderligere indførsel i EU af visse kategorier af tekstilvarer er i øjeblikket ikke længere mulig, fordi de respektive kontingenter er opbrugt. Serbien og Montenegro har anmodet om en forhøjelse af kontingenterne.

(8) Det er hensigtsmæssigt at øge niveauet for alle kontingenter for Serbien og Montenegro for at imødekomme visse ubehandlede importanmodninger, således som det blev gjort for Kroatien og Bosnien-Hercegovina for 2000 ved Rådets forordning (EF) nr. 7/2000(6) forud for forhandlingerne om bilaterale tekstilaftaler med disse to lande.

(9) De forhøjede kontingenter bør anvendes fra begyndelsen af 2003 for at imødekomme visse ubehandlede importanmodninger.

(10) Forordning (EF) nr. 517/94 bør derfor ændres tilsvarende.

(11) Foranstaltningerne i denne forordning er i overensstemmelse med udtalelsen fra det tekstiludvalg, der er nedsat i henhold til artikel 25 i forordning (EF) nr. 517/94 -

UDSTEDT FØLGENDE FORORDNING:

Artikel 1

Bilag III B og VI til forordning (EF) nr. 517/94 ændres som fastsat i bilaget til denne forordning.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes med virkning fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. august 2003.

På Kommissionens vegne

Pascal Lamy

Medlem af Kommissionen

(1) EFT L 67 af 10.3.1994, s. 1.

(2) EFT L 192 af 20.7.2002, s. 1.

(3) Tidligere Forbundsrepublikken Jugoslavien.

(4) EFT L 240 af 23.9.2000, s. 1.

(5) EUT L 86 af 3.4.2003, s. 18.

(6) EFT L 2 af 5.1.2000, s. 51.

BILAG

Bilag III B og VI til forordning (EF) nr. 517/94 ændres således:

1) Bilag III B affattes således:

"BILAG III B

Årlige kvantitative EF-lofter omhandlet i artikel 2, stk. 1, fjerde led - Serbien og Montenegro

>TABELPOSITION>"

2) Bilag VI affattes således:

"BILAG VI

PASSIV FORÆDLING

Årlige kvantitative EF-lofter omhandlet i artikel 4 - Serbien og Montenegro

>TABELPOSITION>"